PATVIRTINTA

Druskininkų miesto muziejaus

direktoriaus 2020 m. gruodžio 14 d.

įsakymu Nr. 1-51

**DRUSKININKŲ MIESTO MUZIEJAUS VIDAUS KONTROLĖS**

**ĮGYVENDINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Druskininkų miesto muziejaus vidaus kontrolės įgyvendinimo tvarkos apraše (toliau – Aprašas) detalizuojamas Muziejaus vidaus kontrolės politikos turinys, įvardijami vidaus kontrolės tikslai, dalyviai ir reglamentuojama informacijos apie vidaus kontrolės įgyvendinimą Muziejuje teikimo tvarka.

2. Apraše vartojamos sąvokos suprantamos taip, kaip jos apibrėžtos Lietuvos Respublikos vidaus kontrolės ir vidaus audito įstatyme (toliau – Įstatymas) ir Lietuvos Respublikos buhalterinės apskaitos įstatyme.

**II SKYRIUS**

**VIDAUS KONTROLĖS POLITIKA**

3. Vidaus kontrolės politika nustatoma atsižvelgiant į Įstatyme ir Vidaus kontrolės įgyvendinimo viešajame juridiniame asmenyje tvarkos apraše, patvirtintame Lietuvos Respublikos finansų ministro 2020 m. birželio 29 d. įsakymu Nr. 1K-195 (toliau – finansų ministro įsakymas), nustatytus reikalavimus vidaus kontrolės politikai. Vidaus kontrolės politika nuolat tobulinama atsižvelgiant į Muziejaus veiklos rizikos (toliau – rizika) valdymo rezultatus, atsižvelgiant į Muziejaus veiklos ypatumus ir pritaikant vidaus kontrolės politiką Muziejui. Rizika valdoma, nustatant jos veiksnius ir parenkant vidaus kontrolės priemones jiems valdyti.

4. Muziejaus direktoriaus nustatomos ir tvirtinamos vidaus kontrolės politikos turinys, struktūra ir atsakomybės paskirstymas atskleidžiamas šio Aprašo priede Nr. 1.

5. Atsižvelgiant į nuolat kintančias Muziejaus veiklos sąlygas ir aplinką, rizikos valdymas atliekamas nuolat ir (arba) periodiškai. Dėl šios priežasties vidaus kontrolės politikos turinys nuolat peržiūrimas ir atnaujinamas.

**III SKYRIUS**

**VIDAUS KONTROLĖ**

**PIRMASIS SKIRSNIS**

**VIDAUS KONTROLĖS TIKSLAI IR JŲ ĮGYVENDINIMAS**

6. Muziejaus direktorius, siekdamas veiklos planavimo dokumentuose numatytų tikslų, kuria vidaus kontrolę pagal vidaus kontrolės tikslus, nustatytus Įstatyme.

7. Siekiant vidaus kontrolės tikslų, kuriama ir užtikrinama veiksminga vidaus kontrolė, kurios dalis yra finansų kontrolė. Finansų kontrolė Muziejuje atliekama vadovaujantis Muziejaus direktoriaus patvirtintomis Finansų kontrolės taisyklėmis.

8. Vidaus kontrolė Muziejuje įgyvendinama atsižvelgiant į Muziejaus veiklos ypatumus kuriuos lemia jo organizacinė struktūra, dydis, reguliavimo lygis, rizika, veiklos aplinka, sudėtingumas, veiklos sritis ir kiti ypatumai), laikantis vidaus kontrolės principų, apimant vidaus kontrolės elementus, nustatant Muziejaus direktoriaus, vidaus kontrolės įgyvendinimo priežiūrą atliekančių darbuotojų pareigas, integruojant vidaus kontrolę į Muziejaus veiklą, apimant pagrindinius valdymo procesus (planavimą, atlikimą ir stebėseną) ir Muziejaus veiklą reglamentuojančius teisės aktus bei Muziejaus direktoriaus įsakymus, nustatytas vidaus taisykles, instrukcijas ir kitus vidaus kontrolės sistemos dokumentus, kurie, atsižvelgiant į pokyčius ir nuolat tobulinant ir keičiant vidaus kontrolę, periodiškai peržiūrimi ir aktualizuojami. Muziejaus veiklą reglamentuojančių teisės aktų sąrašas atskleidžiamas šio Aprašo priede Nr. 2. Druskininkų miesto muziejaus vidaus kontrolės įgyvendinimą reglamentuojančių dokumentų (tvarkos aprašų, taisyklių, instrukcijų ir kitų dokumentų) sąrašas atskleidžiamas šio Aprašo priede Nr. 3.

**ANTRASIS SKIRSNIS**

**VIDAUS KONTROLĖS PRINCIPAI**

9. Muziejaus direktorius, siekdamas veiklos planavimo dokumentuose Muziejui numatytų tikslų, įgyvendina vidaus kontrolę laikydamasis vidaus kontrolės principų, nustatytų Įstatyme.

**TREČIASIS SKIRSNIS**

**VIDAUS KONTROLĖS ELEMENTAI**

10. Vidaus kontrolė reglamentuojama nustatant Muziejaus tikslus, organizacinę struktūrą, veiklos sritis ir procedūras (pavyzdžiui: struktūrinėse schemose, politikose, tvarkų aprašuose, taisyklėse ir kituose dokumentuose).

11. **Kontrolės aplinka** apima organizacinę struktūrą (detalizuojamą pareigybių sąraše ir darbuotojų pareigybių aprašymuose); personalo valdymo politiką ir praktiką; kompetenciją; profesinio elgesio principus ir taisykles; kt.

12. **Rizikos vertinimas** apima rizikos veiksnių nustatymą; rizikos veiksnių analizę ir vertinimą; toleruojamos rizikos nustatymą; reagavimo į riziką numatymą. Atliekant korupcijos prevencijos veiklą, Muziejuje Lietuvos Respublikos korupcijos prevencijos įstatyme numatyta tvarka atliekamas korupcijos pasireiškimo tikimybės vertinimas.

13. **Kontrolės veikla** apima kontrolės priemonių parinkimą ir tobulinimą; technologijų naudojimą; politikų ir procedūrų taikymą. Muziejaus veikla organizuojama taip, kad būtų tinkamai atskirtos darbuotojų funkcijos, stengiantis užtikrinti galimų interesų konfliktų, sukčiavimo, korupcijos apraiškų, tyčinių klaidų bei kitų neteisėtų veikų pasireiškimų tikimybės sumažinimą ir (arba) fiksavimą laiku.

14. **Informavimas ir komunikacija** įgyvendinami laikantis Muziejaus reputacijos valdymo politikos ir apima informacijos naudojimą; vidaus ir išorės komunikacijas. Siekiant užtikrinti tinkamą asmens duomenų apsaugą ir su tuo susijusių teisės aktuose nustatytų reikalavimų vykdymą, asmens duomenys Muziejuje yra tvarkomi Muziejaus direktoriaus nustatyta tvarka.

15. **Stebėsena** apima nuolatinę stebėseną kasdien ir (ar) periodinius vertinimus, atliekamus vidaus auditorių ir kitų Muziejaus išorės audito vykdytojų bei veiklos vertintojų; trūkumų vertinimą ir pranešimą apie juos.

Muziejuje sudarytos galimybės apie galimus trūkumus ir (ar) įtarimus, ypač susijusius su korupcija ir sukčiavimu, pranešti anonimiškai ir užtikrinama pranešėjo apsauga. Nustačius tam tikrus neatitikimus, pažeidimus, sukčiavimo ar korupcijos atvejus ir kitokius faktus, liudijančius apie vidaus kontrolės sistemos trūkumus, ir kai tai nėra reglamentuota kituose vidiniuose teisės aktuose, Muziejaus direktoriaus sprendimu gali būti atliekami konkretūs vertinimai, patikrinimai.

**KETVIRTASIS SKIRSNIS**

**VIDAUS KONTROLĖS DALYVIAI**

16. Vidaus kontrolės dalyviai ir jų kompetencija nustatyta Įstatyme.

17. Muziejaus direktorius, siekdamas veiklos planavimo dokumentuose Muziejui numatytų tikslų, organizuoja vidaus kontrolės kūrimą ir įgyvendinimą Muziejuje.

18. Vidaus kontrolės įgyvendinimo priežiūrą atliekantys darbuotojai (už priskirtų funkcijų vykdymą atsakingi Muziejaus darbuotojai) prižiūri vidaus kontrolės įgyvendinimą Muziejuje ir jos atitiktį Muziejaus direktoriaus nustatytai vidaus kontrolės politikai, atlikdami nuolatinę stebėseną, apimančią kiekvieną vidaus kontrolės elementą. Jie teikia Muziejaus direktoriui informaciją apie vidaus kontrolės ir rizikos valdymo, vidaus kontrolės politikos įgyvendinimo trūkumus ir rizikos veiksnius.

19. Vidaus auditoriai, atlikdami vidaus auditą, tiria ir vertina vidaus kontrolę ir teikia Muziejaus direktoriui rekomendacijas dėl vidaus kontrolės tobulinimo.

**IV SKYRIUS**

**VIDAUS KONTROLĖS ANALIZĖ IR VERTINIMAS**

20. Muziejaus direktorius užtikrina, kad kiekvienais metais būtų atliekama vidaus kontrolės analizė, apimanti visus vidaus kontrolės elementus, kurios metu būtų įvertinami Muziejaus veiklos trūkumai, pokyčiai, atitiktis nustatytiems reikalavimams (ar vidaus kontrolė įgyvendinama pagal Muziejuje nustatytą vidaus kontrolės politiką ir ar ji atitinka pasikeitusias veiklos sąlygas), vidaus kontrolės įgyvendinimo priežiūrą atliekančių darbuotojų pateikta informacija, vidaus ir kitų auditų bei vertinimų rezultatai ir numatomos vidaus kontrolės tobulinimo priemonės.

21. Atlikus vidaus kontrolės analizę ir vertinimą, Muziejaus direktorius gali siūlyti vidaus audito tarnybai atlikti tam tikrų Muziejaus veiklos sričių vidaus auditą.

22. Vidaus kontrolė nuolat tobulinama, atsižvelgiant į vidaus kontrolės analizės ir vertinimo rezultatus (pateiktas rekomendacijas ir pasiūlymus).

23. Vidaus kontrolė analizuojama ir vertinama vadovaujantis Įstatyme bei finansų ministro įsakyme nustatytais reikalavimais bei atsižvelgiant į Rekomendacines vidaus kontrolės sukūrimo, veikimo ir tobulinimo, jos vertinimo gaires viešojo sektoriaus subjektams (prieiga internete: <https://finmin.lrv.lt/uploads/finmin/documents/files/VIDAUS_KONTROLE_GAIRES_2014-06-16%20(10).pdf> )

24. Muziejuje priimami sprendimai dėl kokybės vadybos sistemos diegimo, kuri padėtų efektyviau atlikti Muziejaus vidaus kontrolės analizę ir vertinimą, nes Muziejaus veikla būtų apibrėžta vykdomų procesų pagrindu.

**V SKYRIUS**

**INFORMACIJOS APIE VIDAUS KONTROLĖS ĮGYVENDINIMĄ TEIKIMAS**

25. Informacijos, kaip įgyvendinama vidaus kontrolė, apibendrinimą pagal atsakingų Muziejaus darbuotojų pateiktą informaciją organizuoja Muziejaus direktoriaus įsakymu paskirti Muziejaus darbuotojai.

26. Muziejaus direktorius kiekvienais metais iki kovo 1 dienos Finansų ministerijos rašytiniu prašymu, pateiktu ataskaitinių metų pabaigoje, teikia Finansų ministerijai finansų ministro įsakyme nurodytą informaciją apie vidaus kontrolės įgyvendinimą Muziejuje per praėjusius metus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_